ฟัง หนักแผ่นดิน บิ๊กแดงฮึ่ม ฉะกลับเจ๊หน่อย
ตู่ขย่มซํ้าหาเสียงสนุกปาก พท.-อนค.ซัดกลับทันควัน อัยการ-รมต.ติงพ.ร.บ.ข้าว,บิ๊กแดง ฮึ่มใส่ เจ๊หน่อย ชงตัดงบฯกลาโหม ไล่ไปฟังเพลง หนักแผ่นดิน พร้อมสั่งเปิดเพลงมาร์ชลงเสียงตามสายปลุกใจกำลังพล บิ๊กป้อม รีบหนุนรับลูก บิ๊กตู่ โต้ชายไทยทุกคนต้องเป็นทหารตาม รธน. ฉะอย่าเอาแต่หาเสียงสนุกปาก เจ๊หน่อย ซัดวิธีคิดน่าห่วง ย้อนแสบต้องประเคนงบฯให้หรือถึงเป็นคนดี ยันหั่นแค่งบฟุ้งเฟ้อซื้ออาวุธ อนาคตใหม่ย้ำต้องรีดไขมันส่วนเกิน เย้ย ประเทศกูมี ชิกกว่าเยอะ จตุพร มองปฏิบัติการขวาพิฆาตซ้าย เสรีพิศุทธ์ ตอก อภิรัชต์ ควรฟังเอง ปรีชาพล แจง ทษช.ไม่เล่นใต้ดิน สนช.เคลียร์ชาวนา พ.ร.บ.ข้าวยันเก็บพันธุ์ข้าวขายไม่ผิด นายกฯโวยกุข่าวให้เกลียดชัง องค์กรชาวนากดดันต่อขอรัฐบาลถอนร่าง อัยการออกโรงติงอวตารสลับมาตราบทลงโทษ,กลายเป็นนโยบายวาระร้อนหลังพรรคเพื่อไทย และพรรคอนาคตใหม่ ชูนโยบายปฏิรูปกองทัพ ล่าสุด พล.อ.อภิรัชต์ คงสมพงษ์ ผบ.ทบ. และเลขาธิการ คสช. ออกมาตอบโต้คุณหญิงสุดารัตน์ เกยุราพันธุ์ ประธานยุทธ์ศาสตร์หาเสียงพรรคเพื่อไทย ที่เสนอให้ตัดงบกระทรวงกลาโหม พร้อมไล่ให้ไปฟังเพลง หนักแผ่นดิน,ไล่ เจ๊หน่อย ฟัง หนักแผ่นดิน,เมื่อเวลา 07.00 น. วันที่ 18 ก.พ. ที่กองอำนวยการรักษาความมั่นคงภายในราชอาณาจักร (กอ.รมน.) พล.อ.อภิรัชต์ คงสมพงษ์ ผบ.ทบ. และเลขาธิการคณะรักษาความสงบแห่งชาติ (คสช.) ในฐานะรอง ผอ.รมน. เป็นประธานพิธีวันคล้ายวันสถาปนา กอ.รมน. ครบรอบ 11 ปี ประจำปี 2562 โดยมีผู้แทนผู้บัญชาการเหล่าทัพ คณะกรรมการอำนวยการรักษาความมั่นคงภายในราชอาณาจักร ผู้แทนจากส่วนราชการเข้าร่วม ภายหลังจบพิธี ผู้สื่อข่าวสอบถาม พล.อ.อภิรัชต์ถึงการดูแลสถานการณ์ช่วงหาเสียงขณะนี้ โดย พล.อ.อภิรัชต์ย้อนถามกลับว่า เพลงอะไรที่กำลังฮิตตอนนี้ ก็เพลงหนักแผ่นดินไง ผู้สื่อข่าวพยายามสอบถามต่อถึงกรณีคุณหญิงสุดารัตน์ เกยุราพันธุ์ ประธานยุทธศาสตร์การเลือกตั้งพรรคเพื่อไทย เสนอนโยบายตัดงบกระทรวงกลาโหมลง 10 เปอร์เซ็นต์ และยกเลิกการเกณฑ์ทหาร พล.อ.อภิรัชต์ตอบว่า ก็ให้ไปฟังเพลงหนักแผ่นดินไง,บิ๊กแดง สั่งปลุกใจกำลังพล,ผู้สื่อข่าวรายงานจากกองบัญชาการกองทัพบกว่า พล.อ.อภิรัชต์ได้สั่งการให้กรมกิจการพลเรือนทหารบกนำเพลงแนวปลุกใจทหาร เช่น เพลงมาร์ชกองทัพบก เพลงหนักแผ่นดิน เป็นต้น ไปเปิดในสถานีวิทยุเครือข่ายกองทัพบกที่มีกว่า 160 สถานีทั่วประเทศทุกวัน ยกเว้นวันหยุดราชการ ตั้งแต่เวลา 07.00 น. ในรายการ ทบ.เพื่อประชาชน และเวลา 12.00 น. ในรายการรู้รักสามัคคีทำความดีเพื่อแผ่นดิน พร้อมเชื่อมต่อเสียงตามสายภายในกองทัพบกด้วย โดยเฉพาะในช่วงเวลา 12.00 น. ซึ่งเป็นช่วงที่กำลังพล อยู่ระหว่างพักกลางวัน มีจุดประสงค์เพื่อให้ทหารทุกคนตระหนักในการทำหน้าที่ของตัวเอง สำนึกความรับผิดชอบต่อบ้านเมือง ที่ผ่านมา มีบางฝ่ายวิพากษ์วิจารณ์นำข้อมูลที่บิดเบือนมาโจมตี สร้างความเข้าใจผิดกับการปฏิบัติงานของรัฐบาลและกองทัพ ดังนั้น หน่วยงานต้องชี้แจงผ่านสื่อในสังกัด และหน่วยงานของตนอย่างรวดเร็ว แต่ล่าสุดกรมกิจการพลเรือนทหารบกได้แจ้งไปยังสถานีวิทยุในเครือข่ายกองทัพบกให้งดเปิดเพลงปลุกใจดังกล่าว เพราะเกรงว่าจะทำให้สังคมนำไปตีความในทางที่ผิด โดยให้เปิดเฉพาะเสียงตามสายภายในหน่วยงานกองทัพบกเท่านั้น,บิ๊กป้อม รีบหนุนรับลูก ผบ.ทบ.,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงภาพรวมการหาเสียงของพรรคการเมืองต่างๆในขณะนี้ว่า เรียบร้อยดี เมื่อถามว่า มีบางพรรคเสนอนโยบายตัดงบกระทรวงกลาโหม พล.อ.ประวิตรตอบว่า ให้ไปฟังเพลงที่ ผบ.ทบ.บอกให้ฟัง เมื่อถามอีกว่าควรมีรัฐบาลรักษาการตามที่มีการเรียกร้องหรือไม่ พล.อ.ประวิตรตอบว่า ไม่มี กฎหมายไม่ได้กำหนดไว้,บิ๊กตู่ โอดการเมืองรุมกินโต๊ะ,ช่วงบ่ายวันเดียวกันที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. ให้สัมภาษณ์ภายหลังประชุม ครม.ถึงการลงพื้นที่ แต่ถูกมองว่าเป็นการช่วยพรรคพลังประชารัฐหาเสียง ว่า คนละเรื่องอย่าเอามาพันกันโยงเป็นประเด็นการ เมือง ตอนนี้ยังทำงานอยู่การลงพื้นที่แล้วประชาชน ตอบรับไม่น่าเป็นปัญหา ทำงานมา 4-5 ปีต้องมีทั้งคนรักคนชัง คนรักก็เชียร์ คนชังก็ด่า ก็แช่ง มีทั้ง 2 ฝ่าย ทำไมไม่มองตรงนั้นบ้าง ที่ผ่านมาก็ทำกัน อย่างนี้ กฎหมายก็ให้ทำได้ คาดหวังเพียงก่อนการเลือกตั้งบ้านเมืองต้องสงบเรียบร้อย แต่วันนี้ยังไม่ใกล้เลือกตั้งเลย หาเสียงรุมด่ารัฐบาล ด่าตน เล่นงานกันเกือบทุกพรรค ถามว่ามันใช่ไหม,มึนทำไมยังฟังคนไม่ดีอยู่ได้,นายกฯกล่าวว่า สิ่งที่รัฐบาลทำมา 4-5 ปี ได้รับการตอบรับจากสหภาพยุโรป อเมริกา จีน ประเทศสังคมนิยมต่างๆ โดยเฉพาะภาคเศรษฐกิจ ทำให้รู้สึกว่าเราต้องทำต่อหรือเปล่า ในเมื่อมีคนสนับสนุนให้ได้ทำต่อก็ต้องขอบคุณเขา แต่อยู่ที่ประชาชนจะเลือกเท่าไหร่อย่างไร ต่างประเทศยอมรับ แต่เขามองว่าตนมาอย่างนี้ มีความรู้สึกว่ามาตามรัฐธรรมนูญได้หรือไม่ ผ่านการเลือกตั้งตามกฎหมาย ถ้าได้ก็คือได้ ไม่ได้ก็คือจบแค่นั้น เมื่อถามว่ามีการยื่นเรื่องให้ยุบพรรคพลังประชารัฐที่เสนอชื่อ พล.อ.ประยุทธ์เป็นแคนดิเดตนายกฯ พล.อ.ประยุทธ์ตอบว่า เป็นเรื่องศาลรัฐธรรมนูญ จะทำอะไรสอบถาม กกต.แล้ว เมื่อถามว่า มีการทำลายป้ายหาเสียงของผู้สมัคร ส.ส.ในหลายพื้นที่ พล.อ.ประยุทธ์ตอบว่า ถือว่าเป็นคนที่คิดไม่ดี เก่งจริงก็ออกมาแสดงให้เห็นเลย เจ้าหน้าที่จะได้จับกุม การใช้อาวุธยิงป้าย ดึงรูป ฉีกรูป คนเหล่านี้หรือที่จะทำให้บ้านเมืองสงบเรียบร้อย ถ้ายังเชื่อคนแบบนี้ เขาไม่มาสนใจอะไรทั้งสิ้น หลังเลือกตั้งจะเกิดอะไรขึ้นอีก ถ้าเราทำ วันนี้ให้ปลอดภัยสงบเรียบร้อยไม่ได้ วันหน้าก็เกิดอย่างที่เคยเกิดมา นักข่าวก็ยังฟังคนบางคนที่ทำความเสียหายให้กับประเทศอยู่ ไม่เข้าใจว่าเกิดอะไรขึ้น,โต้นโยบายตัดงบฯกลาโหม,เมื่อถามว่า มีหลายพรรคชูนโยบายหาเสียงยกเลิกการเกณฑ์ทหารและลดงบกระทรวงกลาโหม พล.อ.ประยุทธ์ตอบว่า หน้าที่ป้องกันประเทศไม่ใช่ทหารอย่างเดียว แต่เป็นหน้าที่ของชายไทยทุกคนต้องตอบแทนคุณแผ่นดิน ถือเป็นหน้าที่ตามรัฐธรรมนูญ ่หลายคนอาจบอกว่าวันนี้ไม่มีสงคราม แต่แน่ใจได้อย่างไรว่าจะไม่มี อาจเริ่มจากความขัดแย้งเล็กๆน้อยๆ จากนั้นใช้อาวุธต่อกันเหมือนในอดีต รวมทั้งภารกิจที่ไม่ใช่สงคราม การพัฒนาประเทศ เราต้องเตรียมพร้อม ไม่ใช่ถึงเวลาแล้วไปเกณฑ์มาโดยยังไม่ได้ฝึกอาวุธ ผลกระทบตามแนวชายแดนเกิดขึ้นได้ตลอดถ้าเราไม่เข้มแข็งเพียงพอ ไม่มีอาวุธยุทโธปกรณ์ที่เหมาะสม ไม่มีเทคโนโลยีเข้าไปเสริม จะใช้คนอย่างเดียวก็ลำบาก ขอทุกคนเข้าใจด้วย ไม่ใช่เตรียมเพื่อไปต่อต้านการเมือง,ฉะหาเสียงเอาแต่สนุกปาก,นายกฯกล่าวอีกว่า การเสนอให้ลดงบฯกระทรวง กลาโหม ต้องไปดูแต่ละกระทรวงมีงบฯเท่าไหร่ โดยเฉพาะกระทรวงกลาโหมทำไมต้องเพิ่ม ส่วนหนึ่งต้องไปจัดซื้อของใหม่ๆแทนของเก่าที่ชำรุด เราใช้มานาน 20-30 ปีแล้ว บางอย่างหมดอายุ ซ่อมจนไม่รู้จะซ่อมอย่างไรแล้ว ยุทโธปกรณ์ขนาดหนักต้องมี ไม่อย่างนั้นจะเทียบเคียงประเทศอื่นไม่ได้ มีปัญหาฝึกร่วมกับต่างประเทศ การลาดตระเวนชายฝั่ง หรือเมื่อภูมิภาคมีปัญหา หลายกระทรวงมีเพิ่มงบฯทุกปีตามสัดส่วน ไม่ใช่ไปลดตรงนั้นให้ตรงนี้ต้องพิจารณาในรูปแบบคณะกรรมการ ดังนั้น การหาเสียงเอาแต่พูดสนุกปากไม่ได้ ต้องนึกถึงประเทศชาติและความเป็นจริง วันหน้าถ้าเกิดอะไรขึ้นท่านต้องรับผิดชอบทั้งหมด อย่างภัยพิบัติ น้ำท่วม มีแต่ทหารที่ออกมาทำงานได้ ยุทโธปกรณ์ทางทหารกว่า 50 เปอร์เซ็นต์นำมาใช้ดูแลประชาชนทั้งสิ้น เก็บไว้ใช้ทางทหารอย่างเดียวซะเมื่อไหร่ ถ้าไปตัดงบฯหมดแล้วมันพังจะทำอย่างไร มีอายุการใช้งานทั้งสิ้น ทั้งนี้ ผู้สื่อข่าวรายงานว่า ท้ายการให้สัมภาษณ์ผู้สื่อข่าวได้ถามว่า ได้ฟังเพลงฮิตในช่วงนี้แล้วหรือยัง พล.อ.ประยุทธ์ตอบสวนกลับมาทันทีว่า ไม่รู้ ไม่ได้ยิน ไม่ได้ฟัง,แกนนำ พท.ลุยเมืองอุบลฯ,วันเดียวกัน เวลา 09.30 น. ที่โดมโรงเรียนเดชอุดม อ.เดชอุดม จ.อุบลราชธานี คุณหญิงสุดารัตน์ เกยุราพันธุ์ ประธานยุทธศาสตร์การเลือกตั้งพรรคเพื่อไทย นายชัชชาติ สิทธิพันธุ์ แกนนำพรรค และนายเกรียง กัลป์ตินันท์ รองหัวหน้าพรรค ร่วมลงพื้นที่ช่วยนายเอกชัย ทรงอำนาจเจริญ ผู้สมัคร ส.ส.อุบลราชธานี หาเสียง โดยมีประชาชนมาคอยต้อนรับกว่า 5, 000 คน มอบดอกไม้ พวงมาลัย ผ้าขาวม้า พร้อมจับมือกอดถ่ายรูปกันอย่างเป็นกันเอง คุณหญิงสุดารัตน์ขึ้นเวทีปราศรัยว่า หากพี่น้องไว้ใจให้กลับมาพัฒนาประเทศ จะพาพี่น้องประชาชนกระเป๋าตุง และถ้าจะเดินออกจากทุกข์ต้องเพื่อไทยเท่านั้น หากพรรคเข้ามาเป็นรัฐบาลจะช่วยเหลือเกษตรกรพักชำระหนี้ 3 ปีไม่เกิน 6 เดือน ผลผลิตทางการเกษตรต้องปรับขึ้นราคาอย่างน้อย 30 เปอร์เซ็นต์,เจ๊หน่อย สวนวิธีคิดน่าห่วง,ขณะที่คุณหญิงสุดารัตน์ เกยุราพันธุ์ ประธานยุทธศาสตร์เลือกตั้งพรรคเพื่อไทย โพสต์เฟซบุ๊กระบุว่า รู้สึกเป็นห่วงวิธีคิดของ ผบ.ทบ.ที่ถือเป็นข้าราชการชั้นผู้ใหญ่ มีท่าทีอ่อนน้อมอย่างยิ่งกับคนที่เสนอตัวเป็นแคนดิเดตนายกฯ ที่มีที่มาจากรัฐประหาร แต่แข็งกร้าวกับคนที่เสนอตัวมาตามครรลองประชา-ธิปไตยแบบไร้เส้น ทั้งที่โดยสถานะ ผบ.ทบ.ต้องวางตัวเป็นกลางทางการเมือง ถ้าจะให้บอกว่าจะเพิ่มงบให้กระทรวงกลาโหมจากแสนกว่าล้านบาทเป็นสองแสนกว่าล้านบาท แบบที่รัฐบาลนี้ทำ จึงจะเป็นคนไม่หนักแผ่นดินในสายตา ผบ.ทบ. ตนจะขอยืนยันในความถูกต้อง ที่จะเสนอปรับลดงบให้เหมาะสมกับสถานการณ์ประเทศในปัจจุบัน ที่ประชาชนคนส่วนใหญ่กำลังเดือดร้อนอย่างแสนสาหัสกับปัญหาปากท้อง และเวลานี้ยังไม่ปรากฏภัยคุกคามถึงขั้นต้องใช้กำลังคนและอาวุธยุทโธปกรณ์,หั่นแค่งบฟุ้งเฟ้อซื้ออาวุธ,คุณหญิงสุดารัตน์ระบุว่า ขออนุญาตพูดอีกครั้งเผื่อผู้มีอำนาจจะฟังบ้าง เราเสนอให้ลดงบลงเพียงร้อยละ 10 ในส่วนที่ใช้ซื้ออาวุธยุทโธปกรณ์ที่เห็นว่าไม่มีความจำเป็น เราชวนกลาโหมให้มาช่วยกันสร้างโอกาส สร้างรายได้ให้กับคนรุ่นใหม่ และประชาชนคนตัวเล็กๆ ในภาวะเศรษฐกิจที่ตกต่ำและตำแหน่งงานน้อยลง งบประมาณที่ขอแบ่งมาร้อยละ 10 นี้ จำนวนเพียง 20,000 ล้านบาทจากงบทั้งหมดกว่า 2 แสนล้านบาท จะช่วยคนรุ่นใหม่ได้เป็นเจ้าของธุรกิจ ช่วยเด็กรุ่นใหม่ และประชาชนได้มากกว่า 30,000 คนต่อปี ทหารและงบประมาณทหารมีความจำเป็น แต่ควรใช้เท่าที่จำเป็น และใช้ให้มีประสิทธิภาพต่อการพัฒนากำลังพลและศักยภาพของกองทัพ,เพิ่มเงินเดือนทหารผู้น้อยดีกว่า,คุณหญิงสุดารัตน์ระบุอีกว่า การเสนอให้ยกเลิกการเกณฑ์ทหาร ให้ใช้ระบบสมัครใจเข้ารับราชการ เป็นการพัฒนาบุคลากร เพราะเข้ามาด้วยความเต็มใจก็จะทำงานมีประสิทธิภาพ รวมทั้งจะใช้งบประมาณน้อยกว่า เรายืนยันว่างบประมาณส่วนที่ขอแบ่งมาไม่กระทบต่อการดูแลรายได้ และสวัสดิการกำลังพล ตรงกันข้ามเรากลับสนับสนุนกับการเพิ่มเงินเดือนและสวัสดิการทหารชั้นผู้น้อย ให้คุณภาพชีวิตดีขึ้น สมกับความเสียสละของเหล่าทหารกล้า โดยส่วนตัวทหารอาชีพเป็นผู้เสียสละในการปกป้องอธิปไตยของชาติ และสนับสนุนให้ทหารอาชีพเหล่านี้มีเกียรติมีศักดิ์ศรี และมีคุณภาพชีวิตที่ดี แต่ไม่ชื่นชมทหารที่มาทำรัฐประหาร ยึดอำนาจจากประชาชน,พท.โต้อย่าดึงกองทัพมาเอี่ยว,นางลดาวัลลิ์ วงศ์ศรีวงศ์ โฆษกพรรคเพื่อไทย กล่าวว่า พล.อ.อภิรัชต์ สามารถแสดงทัศนคติส่วนตัวได้ในฐานะคนไทย แต่คงต้องตระหนักต่อภาระหน้าที่ในกองทัพภายใต้กฎหมายที่เกี่ยวข้อง และควรเข้าใจว่าประชาธิปไตยเป็นเรื่องของคนไทยทุกคน ไม่ควรนำกำลังพลและทรัพยากรของกองทัพเข้ามาเกี่ยวข้อง การที่คุณหญิงสุดารัตน์แสดงความคิดเห็น เป็นเพียงการสะท้อนปัญหาความเดือดร้อนของสังคมและประชาชน และนำเสนอทางออกประเทศตามหน้าที่ และความรับผิดชอบของนักการเมืองในระบอบประชาธิปไตย หาก พล.อ.อภิรัชต์ ซึ่งเป็นผู้นำหน่วยสำคัญของประเทศ มีความคิดเห็นที่เป็นประโยชน์สามารถนำเสนอต่อสังคมได้ เพื่อนำมาปรับใช้ประโยชน์ของสังคมร่วมกัน,ภราดร ยันไม่ได้กดดันทหาร,พล.ท.ภราดร พัฒนถาบุตร อดีตเลขาธิการ สมช. ที่ปรึกษาพรรคเพื่อไทย กล่าวว่า นโยบายปรับลดงบกระทรวงกลาโหม เป็นส่วนหนึ่งในแนวคิดปฏิรูปกองทัพ ที่เราต้องการปรับโครงสร้างให้กะทัดรัด ทันสมัย เป็นสากล มีจิตสำนึกประชาธิปไตย กองทัพมีภารกิจหลัก กับภารกิจรอง ภารกิจหลักคือการเตรียมกำลังในยามปกติ และการใช้กำลังยามมีภัยคุกคาม ส่วนภารกิจรองคือการบรรเทาสาธารณภัย การรักษาความมั่นคงภายใน ควรลดส่วนนี้ให้สอดคล้องกับนานาประเทศ แล้วปล่อยให้เจ้าหน้าที่ตำรวจและฝ่ายปกครองรับผิดชอบ ยืนยันว่าไม่ใช่การกดดันกองทัพ นอกจากเรื่องการปรับลดงบแล้ว ยังมีแนวคิดแก้กฎหมายเกี่ยวกับความมั่นคงให้ทันสมัยด้วย เช่น เรื่องกฎอัยการศึก ที่ปัจจุบันหน่วยคุมกำลังสามารถประกาศเองได้ ควรเป็นฝ่ายการเมืองเหมือนที่ทุกประเทศเขาใช้กัน,กำลังใจล้นหลามถึง ธนาธร,วันเดียวกันนายธนาธร จึงรุ่งเรืองกิจ หัวหน้าพรรคอนาคตใหม่ (อนค.) ลงพื้นที่ย่านชุมชนรอบสำนักงานเขตบางขุนเทียน และโรงพยาบาลนครธน ช่วยนายณัฐชา บุญไชยอินสวัสดิ์ ผู้สมัคร ส.ส.กทม. พรรคอนาคตใหม่ หาเสียง ซึ่งได้รับการตอบรับเป็นอย่างดีจากพ่อค้า แม่ค้า และประชาชนที่มาจับจ่ายใช้สอย ซึ่งเริ่มรู้จักพรรคอนาคตใหม่มากขึ้นกว่าเดิม โดยนายธนาธรยังชวนพูดคุยถึงปัญหาเศรษฐกิจปากท้อง นโยบาย และความมุ่งมั่นของพรรคอนาคตใหม่ ขณะที่มีประชาชนหลายคนเดินเข้ามาให้กำลังใจ พร้อมกล่าวว่า รอพรรคอย่างอนาคตใหม่มานานแล้ว และพร้อมจะมีส่วนร่วมในการเปลี่ยนแปลงประเทศไปด้วยกัน,อนค.ย้ำต้องรีดไขมันกองทัพ,พล.ท.พงศกร รอดชมภู รองหัวหน้าพรรคอนาคตใหม่ กล่าวว่า พรรคอนาคตใหม่ก็นำเสนอแนวทางการตัดลดงบประมาณกองทัพเช่นกัน โดยค่อยๆทยอยปรับลดลงจาก 1.5 ให้เหลือ 1.13 เปอร์เซ็นต์ของจีดีพีในท้ายที่สุด ไม่ได้ตัดโครมเดียว เพื่อนำงบประมาณส่วนนี้ไปใช้สร้างรัฐสวัสดิการ ดูแลประชาชนทุกด้าน ช่วยให้คนลืมตาอ้าปาก ไม่ได้มุ่งเน้นไปที่การโจมตีกองทัพ พรรคอนาคตใหม่มองว่ากองทัพมีไขมันส่วนเกินมาก จำเป็นต้องรีดทิ้งเพื่อสร้างประสิทธิภาพ สำหรับเพลงหนักแผ่นดินเป็นเพลงเก่า คนรุ่นใหม่อาจไม่เข้าใจ แสดงถึงความต่างของยุคสมัย ส่วนบทบาทของกองทัพในระหว่างการเดินหน้าไปสู่การเลือกตั้งวันที่ 24 มี.ค. อยากย้ำว่าอย่าไปยุ่งเรื่องพรรคการเมือง ในลักษณะให้คุณให้โทษ จะส่งผลให้ผิดกฎหมายพรรคการเมือง เช่น การพูดสนับสนุน พล.อ.ประยุทธ์ จันทร์โอชา นายกฯและหัวหน้า คสช.เป็นนายกฯต่อไป กรณีนี้อาจถือว่าไม่เป็นไร เพราะพูดในฐานะหัวหน้าหน่วยงานที่สังกัดอยู่,เย้ย ประเทศกูมี ชิกกว่าเยอะ,น.ส.พรรณิการ์ วานิช โฆษกพรรคอนาคตใหม่ กล่าวว่า การที่กองทัพแสดงท่าทีอย่างนี้ ยิ่งมีเหตุผลจำเป็นมากว่าจะต้องปฏิรูปกองทัพตามที่พรรคอนาคตใหม่เคยเสนอนโยบายไว้ สร้างระบบเสนาธิการร่วมให้รัฐบาลพลเรือนอยู่เหนือกองทัพ ตลอดเวลาที่ผ่านมากองทัพบอกว่าต้องวางตัวเป็นกลาง แต่หลายครั้งชัดเจนว่ากองทัพไม่ได้วางตัวอย่างที่พูด ยังคงพยายามใช้อำนาจกดดันพรรคการเมือง วิพากษ์ วิจารณ์ และอาจเข้าแทรกแซงทางการเมืองตลอดมา ไม่มีใครหนักแผ่นดิน ทุกคนหนักเท่ากันบนแผ่นดินนี้ ทำงานจ่ายภาษีเหมือนๆกัน แต่ที่เรารู้แน่ๆ คือ งบประมาณกองทัพหนักและเป็นภาระแผ่นดินมากเกินความจำเป็น เวลานี้เพลงหนักแผ่นดินถือว่าเชยไปแล้ว ตีตราประชาชนร่วมชาติที่เห็นต่าง ถ้าอยากฟังเพลงที่ทันสมัย ควรฟังเพลง ประเทศกูมี หลายๆรอบดีกว่า ถึงตอนนี้เพลงประเทศกูมียอดวิวแล้วกว่า 56 ล้านวิว ทุกคนอยากเห็นความเปลี่ยนแปลงของประเทศ,ตู่ ชี้ปฏิบัติการขวาพิฆาตซ้าย,ที่ศูนย์การค้าอิมพีเรียลลาดพร้าว นายจตุพร พรหมพันธุ์ ประธาน นปช. และผู้สนับสนุนพรรคเพื่อชาติ แถลงว่า สถานการณ์ขณะนี้คล้ายก่อนเหตุการณ์ 14 ตุลา 16, 6 ตุลา 19, พฤษภา 35 โดยเฉพาะเพลงหนักแผ่นดินถูกนำมาใช้ก่อนเกิดเหตุการณ์ 6 ตุลา ที่เรียกกันว่า ปฏิบัติการขวาพิฆาตซ้าย การที่ ผบ.ทบ.หยิบยกเพลงนี้สื่อสารไปยังพรรคการเมือง เป็นการส่งสัญญาณว่าเหตุการณ์จะจบลงเหมือนวันที่ 6 ตุลา 19 หรือไม่ ประเมินสถานการณ์มาตั้งแต่ต้น แม้ พล.อ.ประยุทธ์ จะมี 250 เสียง ส.ว.แต่งตั้งอยู่ในมือ แต่จะไม่มีวันชนะในสนามเลือกตั้ง ในสนามของการแต่งตั้งท่านเป็นเจ้าภาพเดียว แต่งตั้งคนเพื่อมาเลือกตัวเอง,นายรยุศด์ บุญทัน โฆษกศูนย์อำนวยการการเลือกตั้งพรรคเพื่อชาติ กล่าวว่า ตามที่ ผบ.ทบ.พูดถึงเพลงหนักแผ่นดิน อยากให้ระมัดระวังการให้ความเห็น การนำเสนอนโยบายของพรรคการเมือง อยากให้ ผบ.ทบ. หรือ คสช.ใจกว้าง แล้ววันที่ 24 มี.ค.ประชาชนจะเป็นผู้ตัดสินเอง,ตอก อภิรัชต์ ควรไปฟังเอง,พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย กล่าวว่า ถึงอย่างไรทหารเกณฑ์ยังต้องมีอยู่ แต่ควรเป็นระบบสมัครใจเข้ารับการเกณฑ์ ไม่เช่นนั้นจะมีเรื่องทุจริตตามมา หรือนำทหารเกณฑ์ไปรับใช้ที่บ้านนายทหารชั้นผู้ใหญ่ ทั้งในและนอกราชการ ถึงเวลาต้องเปลี่ยนแปลง เมื่อถามถึงการย้ายทะเบียนบ้านของทหารเกณฑ์มาที่หน่วยฝึก พล.ต.อ.เสรีพิศุทธ์ตอบว่า เป็นเพราะจะโกงเลือกตั้ง เป็นอีกประเด็นที่รัฐบาลและ คสช.จะสืบทอดอำนาจ เมื่อถามย้ำว่า พล.อ.อภิรัชต์ คงสมพงษ์ บอกให้คุณหญิงสุดารัตน์ไปฟังเพลงหนักแผ่นดิน พล.ต.อ.เสรีพิศุทธ์ตอบว่า ผบ.ทบ.ควรไปฟังเอง พ่อเขา (พล.อ.สุนทร คงสมพงษ์) ยึดอำนาจมา เขาจึงชอบ พล.อ.อภิรัชต์เทียบกับตนแล้วเป็นเด็กเมื่อวานซืน,เรืองไกร ยกเหตุ 3 ข้อยุบ พปชร.,ที่สำนักงานคณะกรรมการการเลือกตั้ง (กกต.) นายเรืองไกร ลีกิจวัฒนะ สมาชิกพรรคไทยรักษาชาติ กล่าวระหว่างยื่นหนังสือถึง กกต.ขอให้ยื่นคำร้องต่อศาลรัฐธรรมนูญเพื่อมีคำสั่งยุบพรรคพลังประชารัฐ กกต.ต้องใช้มาตรฐานเดียวกันกับที่ยื่นยุบพรรคไทยรักษาชาติ ได้เห็นคำร้องยุบพรรคไทยรักษาชาติที่ กกต.ยื่นต่อศาลรัฐธรรมนูญแล้ว อ้างเหตุย้อนแย้งกันเอง โดย กกต.อ้างเพียงว่า ไม่รับพิจารณาแคนดิเดตนายกฯของพรรคไทยรักษาชาติ แต่กลับใช้กฎหมายพ.ร.บ.ประกอบรัฐธรรมนูญว่าด้วยพรรคการเมืองมาตรา 92 ว่าพรรคไทยรักษาชาติกระทำการเป็นปฏิปักษ์ ยื่นต่อศาลรัฐธรรมนูญยุบพรรค แต่ขณะเดียวกัน กลับใช้ พ.ร.บ.ประกอบรัฐธรรมนูญว่าด้วยการเลือกตั้ง ส.ส.มาตรา 14 รับรอง ส.ส.แบบบัญชีรายชื่อของพรรค แต่เรื่องที่ตนขอให้สอบพรรคพลังประชารัฐ 3 เรื่องล้วนแต่เป็นความผิดที่เข้าข่ายยุบพรรคชัดเจนยิ่งกว่า เห็นขั้นตอนการเสนอเรื่องของ กกต.แล้วไม่มีการสืบสวน หรือให้นายทะเบียนพรรคการเมืองรวบรวมพยานหลักฐานเสนอความเห็นให้ กกต.ลงมติ เมื่อเป็นการข้ามขั้นตอน จึงไปศึกษาคำวินิจฉัยศาลรัฐธรรมนูญคดียุบพรรคประชาธิปัตย์ ซึ่งศาลยกเรื่องขั้นตอนที่นายทะเบียนพรรคการเมืองไม่มีการรวบรวมพยานหลักฐานมาเป็นสาระสำคัญในการยกคำร้องมาแล้ว แต่ในคำร้องของตน ให้ กกต.อย่าทำข้ามขั้นตอน เพราะต้องการให้การเสนอยุบพรรคพลังประชารัฐเกิดความสมบูรณ์,เสรีพิศุทธ์ ย้ำไม่เลื่อมใส ปชต.,ต่อมา พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย ยื่นหนังสือต่อ กกต.ขอให้ยุบพรรคพลังประชารัฐ โดยให้ใช้มาตรฐานเดียวกันกับการยุบพรรคไทยรักษาชาติ ใช้เวลาเพียง 4-5 วันก็สามารถเสนอต่อศาลรัฐธรรมนูญวินิจฉัยยุบพรรคได้ โดยระบุว่า การเสนอชื่อ พล.อ.ประยุทธ์ เป็นแคนดิเดตนายกฯ เข้าข่ายความผิดเป็นปฏิปักษ์ต่อการปกครองในระบอบประชาธิปไตยอันมีพระมหากษัตริย์ทรงเป็นประมุข ตาม พ.ร.บ.ประกอบรัฐธรรมนูญว่าด้วยพรรคการเมืองมาตรา 92 (2) เนื่องจาก พล.อ.ประยุทธ์ทำการรัฐประหารเมื่อวันที่ 22 พ.ค.2557 เข้าข่ายเป็นผู้ไม่เลื่อมใสต่อการปกครองในระบอบประชาธิปไตยยังไม่รวมเรื่องที่ พล.อ.ประยุทธ์ เป็นหัวหน้า คสช. เข้าข่ายเป็นข้าราชการ เจ้าหน้าที่อื่นของรัฐ และยังรับค่าตอบแทนและเงินเดือน รวมถึงการกระทำของ พล.อ.ประยุทธ์ที่เป็นการครอบงำพรรคพลังประชารัฐ นำงบประมาณไปแจกจ่ายในโครงการต่างๆเพื่อซื้อเสียงล่วงหน้า ถ้า กกต.ไม่ดำเนินการในระยะเวลาที่เท่ากันกับยื่นยุบพรรคไทยรักษาชาติ จะมีความผิดฐานปฏิบัติ หรือละเว้นการปฏิบัติหน้าที่โดยมิชอบ,ปรีชาพล แจง ทษช.ไม่เล่นใต้ดิน,ที่พรรคไทยรักษาชาติ ร.ท.ปรีชาพล พงษ์พานิช หัวหน้าพรรคไทยรักษาชาติ พร้อมคณะกรรมการบริหารพรรค อาทิ นายฤภพ ชินวัตร รองหัวหน้าพรรค นายต้น ณ ระนอง และ น.ส.ชยิกา วงศ์นภาจันทร์ นายทะเบียนพรรค ร่วมประชุมเพื่อพิจารณายกร่างคำชี้แจงแก้ข้อกล่าวหากรณียุบพรรค ร.ท.ปรีชาพลให้สัมภาษณ์ว่า ฝ่ายกฎหมายยกร่างใกล้จะเสร็จแล้ว คงต้องมีทั้งพยานบุคคลและพยานเอกสาร โดยพรรคจะชี้แจงและดำเนินการในชั้นศาลเท่านั้น จะไม่มีการนำเรื่องนี้มาพูดข้างนอก ไม่ว่าจะเป็นกระบวนการใต้ดินหรือบนดินก็ตาม พวกเราตรงไปตรงมา เราห่วงภาวะแทรกซ้อนที่จะเกิดขึ้น เพราะหลายฝ่ายอาจมีทั้งที่หวังดีและหวังไม่ดี เกรงว่าจะทำให้เกิดความวุ่นวาย ดังนั้น จุดยืนคือจะดำเนินการในระบบเท่านั้น ไม่มีนอกระบบโดยเด็ดขาด,เบรกปราศรัยใหญ่กลัวเหตุแทรก,ร.ท.ปรีชาพลกล่าวด้วยว่า ในส่วนของผู้สมัคร เนื่องจากกระบวนการเมื่อเข้าสู่การพิจารณาของศาลแล้วต้องใช้เวลาทำคำชี้แจงและซักซ้อมเพื่อสู้คดียุบพรรค ดังนั้นกรรมการบริหารพรรคต้องงดการทำกิจกรรมไว้ก่อน แต่แกนนำพรรคที่จะลงพื้นที่ขอให้เป็นไปตามธรรมชาติที่ต้องไปพบปะกับพี่น้องประชาชน และเน้นย้ำว่าให้หลีกเลี่ยงไม่พูดเรื่องการยุบพรรค เพราะเกรงว่าจะทำให้เกิดเป็นประเด็นและทำให้เกิดความวุ่นวาย สำหรับกิจกรรมในพื้นที่ต่างๆ หารือกับนายจาตุรนต์ ฉายแสง ประธานยุทธศาสตร์พรรค และนายณัฐวุฒิ ใสยเกื้อ ประธานคณะกรรมการรณรงค์หาเสียงเลือกตั้ง การจัดเวทีปราศรัยใหญ่คงไม่เหมาะสม เพราะเกรงว่าจะเกิดภาวะแทรกซ้อนได้,อภิสิทธิ์ เผยแผนย่ำไปทุกภาค,ที่สี่แยกวังหิน เขตลาดพร้าว นายอภิสิทธิ์ เวชชาชีวะ หัวหน้าพรรคประชาธิปัตย์ พร้อมนายสรรเสริญ สมะลาภา ผู้สมัคร ส.ส.กทม. พรรคประชาธิปัตย์ ลงพื้นที่รณรงค์หาเสียง และเดินตลาดเสนาซึ่งมีแม่บ้านตลอดจนพ่อค้าแม่ค้าให้ความสนใจขอถ่ายรูปด้วยจำนวนมาก นายอภิสิทธิ์กล่าวว่า กลยุทธ์หาเสียงต่อจากนี้ พรรคเตรียมจัดส่งแผนการปราศรัย และแผนการจัดทำสื่อเผยแพร่ทางโทรทัศน์ต่อ กกต. หลังจากนั้นจะเดินทางพบปะประชาชนทุกภาคทั่วประเทศ รวมทั้งการจัดสรรเวลาดีเบตและให้สัมภาษณ์ ส่วนการที่บางพรรคใช้สื่อโซเชียลหาเสียงโดยเจาะกลุ่มคนรุ่นใหม่นั้น ส่วนตัวมองว่าการแข่งขันเป็นสิ่งที่ดี อยากให้ประชาชนทุกกลุ่มรวมถึงคนรุ่นใหม่ตื่นตัวทางการเมือง เพื่อพิจารณาทางเลือกที่ดีที่สุด,จี้ กกต.สร้างมาตรฐานการเมือง,เมื่อถามว่า พล.อ.ประยุทธ์ปฏิเสธว่าการลงพื้นที่พบปะประชาชนไม่ใช่การหาเสียง นายอภิสิทธิ์ตอบว่า กกต.ควรต้องตรวจสอบว่าเป็นการกระทำผิดกฎหมายหรือไม่ ไม่แน่ใจว่าการที่นายกฯ ลงพื้นที่เกี่ยวข้องกับการบริหารราชการแผ่นดินอย่างไร จึงอยากให้สร้างบรรทัดฐานที่ดี คนกรุงเทพฯ ไม่ชอบผู้ที่เอาเปรียบคนอื่นอยู่แล้ว และไม่หวั่นไหวกับการใช้อำนาจรัฐ แม้ในต่างจังหวัดอาจมีหวั่นไหวบ้าง แต่ประเด็นหลักคือต้องสร้างบรรทัดฐานการเมืองที่ถูกต้อง หากเราอยากเจริญก้าวหน้าอย่างอารยประเทศ แต่ไม่มีมาตรฐานทางการเมืองก็คงเป็นไปได้ยาก,อนุทิน ชูชาวสวนปักษ์ใต้ไม่จน,ที่ตลาดเทศบาลเมือง จ.นครศรีธรรมราช นายอนุทิน ชาญวีรกูล หัวหน้าพรรคภูมิใจไทย นายสรอรรถ กลิ่นประทุม ประธานคณะกรรมการที่ปรึกษาพรรค นายพะโยม ชินวงศ์ ทีมยุทธศาสตร์พรรค นางสุภาพ ขุนศรี และ น.ส.รวิศรา ทิศนุ่น ผู้สมัคร ส.ส.นครศรีธรรมราช ลงพื้นที่พบปะประชาชน ได้รับความสนใจจำนวนมาก นายอนุทินกล่าวว่า การลงพื้นที่ครั้งนี้ ทำให้เห็นปัญหาชาวบ้านอย่างแท้จริง ชาวบ้านพูดเป็นเสียงเดียวกันว่าบรรยากาศการจับจ่าย ซบเซาเงียบเหงา เพราะเศรษฐกิจรากฐานไม่แข็งแรง ราคายางตกต่ำ ชาวสวนยางประสบภาวะยากจน พรรคภูมิใจไทยรู้สึกแปลกใจมากที่ราคายางมีแต่ตกลง ทั้งที่โลกยังใช้ยางต่อเนื่อง ทำถุงมือ ทำยางรถยนต์ กลไกการตลาดมันไม่เป็นปกติ พรรคมีแนวทางแก้ไขคือ ออกกฎหมายมาสร้างความเป็นธรรมกับโครงสร้างราคา ตามหลักการแบ่งปันกำไร คนทำงานมาก เหนื่อยมาก ลงทุนมาก ต้องไม่ขาดทุน พรรคยังสนับสนุนให้ชาวสวนยาง แปรรูปผลผลิต และขายผลผลิตปลายน้ำด้วยตัวเอง,ทักษิณ โชว์ภูมิสอนหลัก know who,วันเดียวกัน นายทักษิณ ชินวัตร อดีตนายกรัฐมนตรี จัดรายการกู๊ด มันเดย์ (Good Monday) รับมือกับการเปลี่ยนแปลงของโลก คู่แข่งคือคู่ค้า ในโลกยุคใหม่ โดยระบุว่าหลายคนกังวลว่าปลายปีนี้ไปถึงกลางปีหน้าเศรษฐกิจโลกจะผันผวนหนัก จะทำอะไรกินดี การลงทุนในตลาดหุ้นจะว่าอย่างไร อยากบอกว่าหุ้นจะผันผวนตั้งแต่กลางปี 2019 ภาษานักเล่นหุ้นถ้าขึ้นลงแรงอย่างนี้ต้องไปหากินกับเดลต้า คือผลต่างระหว่างการขึ้นลงที่ผันผวนรวดเร็ว แต่ต้องเลือกบริษัทที่มั่นคง บริษัทที่มีการบริหารจัดการที่ดี มีนักลงทุนซื้อหุ้นวันหนึ่งจำนวนมาก และปัจจัยพื้นฐานของบริษัทยังดีอยู่ ช่วงนี้เทคโนโลยีกำลังมาแรง การทำมาหากินต้องพยายามอิงเทคโนโลยี แม้ว่าไม่ใช่บริษัทเกี่ยวกับเทคโนโลยีก็ต้องใช้เทคโนโลยีเพื่อเพิ่มศักยภาพในการแข่งขัน คนไทยมีจุดอ่อนอย่างหนึ่งเราคิดว่าการแข่งขันกันต้องเป็นศัตรูกัน แต่จริงๆแล้วไม่จำเป็นต้องเป็นศัตรูกัน ในวงการธุรกิจไม่มีอะไรในโลกชนะ 100% แพ้ 100% ภาษาเศรษฐกิจทุนนิยมคือ ถ้าเอาชนะเขาไม่ได้เป็นพวกเขาดีกว่า ทำธุรกิจต้องสร้างมิตรมากกว่าสร้างศัตรู ตลาดต่างประเทศมันใหญ่ขึ้นเรื่อยๆ ฉะนั้นการที่เรามีเพื่อน มีคอนเนกชัน เป็นเรื่องที่สำคัญ know how สำคัญมาก แต่ know who ยิ่งสำคัญกว่า ถ้ามีเพื่อนมีคอนเนกชัน มีเครือข่าย มีการประสานงานติดต่อข้ามประเทศ จะทำให้ธุรกิจแข็งแรง วันนี้อยากแนะนำว่า การทำธุรกิจยุคนี้อย่าไปคิดว่าคู่แข่งขันคือศัตรู เราต้องคิดว่าคู่แข่งขันคือผู้ที่ต้องร่วมมือกันในการไปแข่งในพื้นที่อื่นบ้าง หรือค้าขายร่วมกันบ้าง ธุรกิจยุคนี้สร้างเพื่อนเถอะครับ แล้วเราจะแข็งแรง,จับต่างชาติทำลายป้าย พปชร.,ที่ บก.ภ.จ.กาฬสินธุ์ นายไกรสร กองฉลาด ผวจ.กาฬสินธุ์ พล.ต.ต.ทินณะรัตน์ เพ็ชรพันธ์ศรี ผบก.ภ.จ.กาฬสินธุ์ แถลงจับกุมนายโซโวนีเมียร์ นาด อายุ 54 ปี ชาวสโลวีเนีย พักอยู่อพาร์ตเมนต์ใน ต.หลุบ อ.เมืองกาฬสินธุ์ ผู้ต้องหาใช้มีดปลายแหลมกรีดทำลายป้ายหาเสียงของนายฉลอง ฆารเลิศ ผู้สมัคร ส.ส.กาฬสินธุ์ เขต 1 พรรคพลังประชารัฐ จำนวน 8 ป้าย สอบสวนนายโซโวนีเมียร์สารภาพว่า สาเหตุจากไม่พอใจที่แฟนสาวไปทำงานกับผู้สมัคร ส.ส. ก่อนเกิดเหตุเป็นวันวาเลนไทน์ นัดแฟนสาวจะไปกินข้าวด้วยกัน แต่ฝ่ายหญิงต้องไปทำงานให้พรรคการเมืองจนถึงค่ำติดต่อไม่ได้ จึงดื่มสุราจนเมาขี่รถ จยย.บิ๊กไบค์ไปตระเวนทำลายป้ายหาเสียงเพื่อระบายแค้น นำตัวส่ง สภ.เมืองกาฬสินธุ์ ดำเนินคดี,สนช.เต้นถกชาวนาจูน ก.ม.ข้าว,อีกเรื่องที่รัฐสภาคณะกรรมาธิการวิสามัญพิจารณาร่าง พ.ร.บ.ข้าว สภานิติบัญญัติแห่งชาติ (สนช.) เชิญตัวแทนเกษตรกรมาร่วมหารือแลกเปลี่ยนความคิดเห็นต่อร่างกฎหมายดังกล่าว ก่อนจะนำเข้าสู่วาระการพิจารณาในวาระ 2-3 วันที่ 20 ก.พ. มีนายพรเพชร วิชิตชลชัย ประธาน สนช.ร่วมหารือด้วย ในที่ประชุมตัวแทนเกษตรกรสอบถามถึงความชัดเจนเนื้อหาการซื้อขายแลกเปลี่ยนเมล็ดพันธุ์ข้าว ว่า ชาวนาสามารถแลกเปลี่ยนเมล็ดพันธุ์ข้าวกันเองได้โดยไม่เป็นความผิดทางกฎหมาย กรรมาธิการฯ ยืนยันว่าร่างกฎหมายนี้เปิดโอกาสให้ชาวนาที่มีเมล็ดพันธุ์ข้าว สามารถซื้อขายแลกเปลี่ยนได้อย่างอิสระ โดยไม่ถือเป็นความผิด,ยันเก็บพันธุ์ข้าวขายได้ไม่ผิด,ผู้สื่อข่าวรายงานว่า ภายหลังประชุมกว่า 2 ชั่วโมง คณะ กมธ.จัดทำเอกสารชี้แจงสาระสำคัญที่กำลังถูกวิพากษ์วิจารณ์ ดังนี้ 1.การที่ระบุว่าหากชาวนาเก็บเมล็ดพันธุ์ไว้ใช้เองมีโทษจำคุกและปรับ 1 แสนบาท ไม่เป็นความจริง กฎหมายเขียนยกเว้นให้กรณีชาวนาที่เก็บเมล็ดพันธุ์ข้าวไว้ใช้กันเองไม่ถือเป็นความผิด ไม่มีโทษใดๆ สามารถซื้อขายแลกเปลี่ยนได้อย่างอิสระ เว้นแต่จะไปทำในลักษณะเป็นผู้ประกอบการค้ากำไร ต้องขอรับรองพันธุ์ข้าวก่อนเท่านั้น 2.สนช.ไม่ได้เร่งรัดพิจารณาร่าง พ.ร.บ.ข้าว 3.ไม่ได้กำหนดให้มีการขึ้นทะเบียนชาวนา มีเพียงมาตรา 19 ที่ให้กรมการข้าวเชื่อมโยงข้อมูลเกษตรกรกับฐานข้อมูลที่มีอยู่ของรัฐ 4.เรื่องการให้อำนาจเจ้าหน้าที่กระทรวงเกษตรฯเข้าไปตรวจสอบโรงสีโดยไม่ต้องแจ้งล่วงหน้า เป็นความเข้าใจคลาดเคลื่อนเพราะไม่ใช่เจ้าหน้าที่กระทรวงฯมาตรวจใบรับซื้อ แต่คือเจ้าพนักงานที่ถูกตั้งขึ้นโดยรัฐมนตรีตาม พ.ร.บ.ข้าว มีหน้าที่ดูแลกำกับเรื่องเมล็ดพันธุ์พืชเท่านั้น,นายกฯโวยกุข่าวให้เกลียดชังกัน,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช. กล่าวภายหลังการประชุม ครม.ว่า พ.ร.บ.ข้าวเป็นกฎหมายที่ สนช.เสนอมายังรัฐบาล เกี่ยวข้องกับหลายหน่วยงานและการใช้จ่ายงบประมาณภาครัฐ พิจารณาส่งกลับไปแล้วให้ปรับประเด็นต่างๆที่มีปัญหา สิ่งที่เอามาเผยแพร่กันวันนี้เป็นการนำสิ่งที่ไม่ใช่กฎหมายตัวจริงมาเผยแพร่ ทำให้เกิดความเกลียดชังกันทั่วไป ทั้งที่เจตนารมณ์มุ่งหวังดูแลเกษตรกรไม่ให้ถูกเอารัดเอาเปรียบ ทั้งการเก็บแลกเปลี่ยน และขายเมล็ดพันธุ์ เพียงแต่ต้องไปดูส่วนที่เป็นภาคเอกชนจะทำอย่างไร ยืนยันรัฐบาลมุ่งหวังดูแลเกษตรกร แต่จำเป็นต้องมีกระบวนการโดยที่กติกาต้องไม่มากหรือน้อยเกินไป สนช.เองไม่ได้มุ่งหวังเอาเป็นเอาตายกับใคร วัตถุประสงค์คือดูแลเกษตรกรไม่ให้ถูกเอารัดเอาเปรียบ,เกษตรฯท้วงซ้ำซ้อน ก.ม.พันธุ์พืช,นายกฤษฎา บุญราช รมว.เกษตรและสหกรณ์ กล่าวว่า กระทรวงเกษตรฯเสนอความเห็นในกฎหมาย 2 ประเด็น คือ ยังไม่ควรกำหนดให้มีการลงทะเบียนผู้ประกอบการค้าพันธุ์ข้าว และการรับรองพันธุ์ข้าว เพราะเห็นว่ามีผลกระทบต่อวิถีชีวิตชาวนาในการผสมพันธุ์และขยายพันธุ์ข้าว แม้บทบาททั้งหมดจะอยู่ในความรับผิดชอบของกรมการข้าว แต่เป็นไปในลักษณะทางวิชาการไม่ได้มีหน้าที่บังคับใช้กฎหมาย มีโครงสร้างไม่ทั่วถึงทุกจังหวัดเกรงว่าจะไม่สามารถปฏิบัติตามร่างกฎหมายดังกล่าวได้ อย่างไรก็ตาม การรับรองพันธุ์ข้าว และการขึ้นทะเบียนผู้ประกอบการค้าพันธุ์ข้าว มีกฎหมายพันธุ์พืชและรักษาพันธุ์พืชอยู่แล้ว มีหลักการที่สามารถใช้ได้เหมือนกัน,องค์กรชาวนาขอให้ถอนร่าง,ที่ห้องประชุมสถาบันพัฒนาองค์กรชุมชน องค์การมหาชน (อพช.) ศาลากลางจังหวัดขอนแก่น สภาองค์กรชุมชนในระดับชาติ สภาองค์กรชุมชนจังหวัดขอนแก่น เครือข่ายเกษตรกรรมทางเลือกภาคอีสาน และหน่วยงานเกี่ยวข้อง ร่วมกันออกแถลงการณ์คัดค้าน พ.ร.บ.ข้าว โดยนายชูชาติ ผิวสว่าง ประธานที่ประชุมสภาองค์กรชุมชนระดับชาติ กล่าวว่า กฎหมายนี้อาจทำให้ชาวนาไม่สามารถเป็นเจ้าของเมล็ดพันธุ์ของตนเอง เกิดการผูกขาด เปิดช่องให้นายทุนไม่กี่รายที่มีเทคโนโลยี ชาวนาจะทำต้องใช้ทุนสูงมาก จากนั้นพากันไปยื่นหนังสือคัดค้านที่ศูนย์ดำรงธรรม ขณะที่กลุ่มเกษตรกรเครือข่ายหนี้สินชาวนาแห่งประเทศไทย จ.พิจิตร ราว 100 คน ยื่นหนังสือผ่านนายวรพันธุ์ สุวัณณุสส์ ผวจ.พิจิตร เพื่อส่งต่อไปยังนายกฯขอให้ถอนร่าง พ.ร.บ.ข้าวออกจากการพิจารณาของ สนช. เช่นเดียวกับตัวแทนเครือข่ายหนี้สินชาวนาแห่งประเทศไทย จ.ชัยนาท ยื่นหนังสือผ่านศูนย์ดำรงธรรม ขอให้ถอนร่างดังกล่าว,อัยการออกโรงติง พ.ร.บ.ข้าว,ด้านนายธนกฤต วรธนัชชากุล อัยการจังหวัดประจำสำนักงานอัยการสูงสุด โพสต์เฟซบุ๊กระบุว่า ข้อโต้เถียงเรื่องเมล็ดพันธุ์ข้าวในร่าง พ.ร.บ.ข้าวความไม่ชัดเจนของความหมายเพื่อประโยชน์ทางการค้าเพราะในมาตรา 3 ให้ความหมายของ จำหน่าย ไว้ว่า ขาย จ่าย แจก หรือแลกเปลี่ยน ทั้งนี้ เพื่อประโยชน์ทางการค้า แล้ว การที่ชาวนามีสิ่งของที่เป็นของตน เช่น ขายพันธุ์ข้าว จ่าย แจก หรือแลกเปลี่ยน โดยได้รับผลประโยชน์ตอบแทนกลับคืนมา จะพิจารณาได้หรือไม่ว่าอยู่ในความหมายเพื่อประโยชน์ทางการค้า หากจะให้มีความชัดเจนว่าชาวนาไม่มีความผิดตามกฎหมายจากการจำหน่ายเมล็ดพันธุ์ข้าว ควรเขียนยกเว้นไว้ในกฎหมายให้ชัดเจน เพื่อไม่ให้มีปัญหาในการใช้ดุลพินิจของเจ้าหน้าที่รัฐผู้บังคับใช้กฎหมาย และป้องกันการใช้อำนาจที่ไม่ชอบของเจ้าหน้าที่รัฐ,จับตาอวตารสลับมาตราโทษ,นายธนกฤตระบุอีกว่า แม้ร่างเดิมของ พ.ร.บ.ข้าวมีการตัดมาตรา 22 ที่กำหนดให้การควบคุม และกำกับพันธุ์ข้าว และการจำหน่ายเมล็ดพันธุ์ข้าวให้เป็นไปตามหลักเกณฑ์ วิธีการ และเงื่อนไขที่รัฐมนตรีกำหนด และมาตรา 30 กำหนดระวางโทษผู้ทำผิดจำคุกไม่เกิน 2 ปี หรือปรับไม่เกิน 4 หมื่นบาท หรือทั้งจำทั้งปรับ ออกไป แต่เอาเนื้อหาของมาตรา 22 ไปเขียนไว้ในมาตรา 27/1 วรรคแรกกับวรรคสอง และวรรคสี่ ส่วนมาตรา 30 อาจแปลงเป็นร่างอวตารมาอยู่ในมาตรา 27/4 และมาตรา 27/5 ซึ่งกำหนดให้การตรวจสอบ กำกับ ควบคุม รับรองพันธุ์ข้าวและเมล็ดพันธุ์ข้าว และการจำหน่ายเมล็ดพันธุ์ข้าว รวมทั้งบทกำหนดโทษให้เป็นไปตาม พ.ร.บ.พันธุ์พืช พ.ศ.2518,แนะชะลอวาระ 3 รับฟังรอบด้าน,นายธนกฤตระบุทิ้งท้ายว่า บทบัญญัติตามร่าง พ.ร.บ.ข้าว อาจส่งผลกระทบต่อวิถีชีวิตการทำนาปลูกข้าวของชาวนาไทย และการพัฒนาพันธุ์ข้าวในหลายกรณี ทั้งยังอาจมีความไม่ชัดเจนของความผิดทางอาญาในกรณีขายหรือการจำหน่าย ซึ่งมีประเด็นปัญหาเรื่องเพื่อประโยชน์ทางการค้า ควรที่ สนช.จะได้พิจารณา และรับฟังความคิดเห็นจากผู้คนที่เกี่ยวข้องในวงการต่างๆให้รอบด้าน แม้แต่กรรมาธิการฯ ก็มีการปรับแก้ไขเพิ่มเติมแทบจะทั้งร่าง ดังนั้น ยังไม่ควรรีบเร่งนำเข้าสู่การพิจารณาในวาระ 3 โดยทันที ควรชะลอการพิจารณาร่าง พ.ร.บ.ข้าวไว้เพื่อรับฟังความคิดเห็นจากผู้มีส่วนเกี่ยวข้องให้ถี่ถ้วนรอบคอบ ให้ได้ความครบถ้วน,กำชับ ครม.รีบแจงข่าวบิดเบือน,พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี แถลงผลประชุม ครม.ว่า พล.อ.ประยุทธ์ จันทร์โอชา นายกฯ ปรารภในที่ประชุม ครม. ย้ำให้รัฐมนตรีและเจ้าหน้าที่ตรวจสอบประเด็นข่าวที่มีการเผยแพร่ทั้งในสื่อหลักและโซเชียลมีเดีย หากพบข้อมูลอะไรที่มีการบิดเบือนให้รีบชี้แจง ไม่ให้กระจายในวงกว้างแล้วต้องมาถามที่นายกฯเพียงคนเดียว อยากให้ประชาชนรับฟังการสื่อสารในช่องทางของรัฐบาลจะได้เชื่อมั่นว่าเป็นข้อมูลที่ถูกต้องดีกว่าการไปรับฟังการแชร์ที่อาจไม่ถูกต้อง,คสช.เต้นตามสั่งเกาะติดข่าว,พ.อ.หญิงศิริจันทร์ งาทอง รองโฆษก คสช. กล่าวว่า พล.อ.ณัฐพล นาคพาณิชย์ รองเลขาธิการ คสช. เป็นประธานการประชุมสำนักงานเลขาธิการคสช. ย้ำกับที่ประชุมว่าในช่วง 3 เดือนต่อจากนี้เป็นช่วงเวลาสำคัญของบ้านเมือง คสช.โดยกองกำลังรักษาความสงบเรียบร้อย (กกล.รส) และส่วนราชการ จะร่วมกันทำหน้าที่ให้ดีที่สุด ขณะนี้ประชาชนตื่นตัวต่อข้อมูลข่าวสารที่เผยแพร่โดยเฉพาะสังคมออนไลน์ ทั้งข่าวสารทั่วไปและข่าวเกี่ยวกับการเลือกตั้งที่พบว่ามีความพยายามปรุงแต่งให้เกิดประโยชน์กับ ฝ่ายใดฝ่ายหนึ่ง ส่วนราชการต้องติดตามข้อมูลข่าวสารให้ทันต่อการรับรู้ของประชาชน พร้อมชี้แจงข้อเท็จจริงทันทีหากพบมีการบิดเบือน,นายกฯลั่นจะลด ละ เลิก เร็วที่สุด,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช. กล่าวภายหลังการประชุม ครม.ว่า รัฐบาลมุ่งหวังจะให้ยกเลิกการใช้วัตถุอันตราย พาราควอต คลอร์ไพริฟอส และไกลโฟเซต ในอนาคต แต่ที่กำชับไปคือขอให้ตอบคำถามทุกคนทุกฝ่ายให้ได้ เพราะเรื่องนี้เป็นสิทธิ์ของคณะกรรมการฯเป็นผู้กำหนด รัฐบาลต้องเดินหน้าตามแผนเพื่อไปสู่การลด ละ เลิกให้ได้โดยเร็วที่สุด วันนี้ชอบพูดกันมาก กลุ่มทุนสารเคมี ไม่รู้ว่าใครกลุ่มทุนที่บอกมานั้นเป็นใคร ถามว่ามีบทบาทกำหนดทิศทางสารเคมีของไทยก็ไปดูให้ดีแล้วกัน บางทีก็เป็นการมองหาวิธีการพูดให้มันเสียหาย ถ้าไม่ไว้วางใจซึ่งกันและกันต่อไปในวันนี้วันหน้าหลายสิ่งจะเกิดไม่ได้ การแก้ปัญหาเรื่องทุจริตคอร์รัปชัน รัฐบาลนี้มีการลงโทษมากมาย มูลค่าหลายหมื่นหลายแสนล้านบาท ติดตามแก้ปัญหาทุกวัน,กษ.จนปัญญาแบนพาราควอต,นายกฤษฎา บุญราช รมว.เกษตรและสหกรณ์ กล่าวว่า กระทรวงเกษตรฯไม่เคยแนะนำคณะกรรมการฯขยายการใช้สารเคมีดังกล่าวออกไป และไม่เห็นด้วยกับการใช้สารเคมีที่มีอันตราย อยากให้สังคมดูรายละเอียดให้ชัดเจน กระทรวงเกษตรฯเป็นแค่เพียง 5 คนจาก 29 คนในคณะกรรมการฯ ไม่สามารถแบนสารเคมีทั้ง 3 ชนิดด้วยตนเองได้ หากใครเห็นว่าคณะกรรมการวัตถุอันตรายบางคนมีส่วนได้เสีย การประชุมไม่ชอบด้วยกฎหมาย หรือมติดังกล่าวออกด้วยคนที่ไม่มีคุณสมบัติ สามารถฟ้องศาลปกครองได้,อ.ยักษ์ ชี้ต้องงัด ก.ม.อื่นมาสกัด,นายวิวัฒน์ ศัลยกำธร รมช.เกษตรและสหกรณ์ กล่าวว่า พล.อ.ประยุทธ์ย้ำตลอดว่าต้องไปเพิ่ม พื้นที่เกษตรอินทรีย์ให้ได้ สุขภาพคนต้องมาก่อน แม้การดำเนินการจะไม่ง่ายแต่ต้องทำให้ได้ ไม่ใช่แค่ไม่เอาวัตถุอันตรายแค่ 3 ชนิดแต่ไม่เอาสารพิษและปุ๋ยเคมีทุกชนิด เป็นนโยบายมาตั้งแต่แผนพัฒนาเศรษฐกิจและสังคมแห่งชาติฉบับที่ 8 ที่คณะกรรมการวัตถุอันตรายไม่ยกเลิกการใช้สารเคมีทั้ง 3 ชนิดนั้นเราไปสั่งไม่ได้ กรรมการมาจากหลายภาคส่วน เมื่อไม่ยกเลิกเราจะต้องใช้กฎหมายอื่นอย่างข้อบัญญัติท้องถิ่น ข้อบัญญัติ อบจ.ข้อบัญญัติเทศบาล ข้อบัญญัติ อบต.เข้าไปทำ
บิ๊กแดง ฮึ่มใส่ เจ๊หน่อย ชงตัดงบฯกลาโหม ไล่ไปฟังเพลง หนักแผ่นดิน พร้อมสั่งเปิดเพลงมาร์ชลงเสียงตามสายปลุกใจกำลังพล บิ๊กป้อม รีบหนุนรับลูก บิ๊กตู่ โต้ชายไทยทุกคนต้องเป็นทหารตาม รธน. 
เลือกตั้ง62,หนักแผ่นดิน,ประยุทธ์ จันทร์โอชา,ข่าวหน้า1,เลือกตั้ง